นายกรัฐมนตรี กล่าวคำปราศรัย วันแรงงานแห่งชาติ ประจำปี 2563 ยืนยันรัฐบาลให้ความสำคัญกับแรงงานทุกคน
นายกรัฐมนตรี กล่าวคำปราศรัย วันแรงงานแห่งชาติ ประจำปี 2563 ยืนยันรัฐบาลให้ความสำคัญกับแรงงานทุกคนพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวคำปราศรัย เนื่องในโอกาสวันแรงงานแห่งชาติ ประจำปี 2563 ว่า เนื่องในโอกาส วันแรงงานแห่งชาติวันที่ 1 พฤษภาคม 2563 ในนามของรัฐบาล ขอส่งความรักและความปรารถนาดีมายังพี่น้องแรงงานทุกท่าน รัฐบาลตระหนักถึงความสำคัญของแรงงานทุกคนทั้งแรงงานในระบบ แรงงานนอกระบบ หรือแรงงานคนพิการ และมุ่งมั่นที่จะยกระดับคุณภาพชีวิตของพี่น้องแรงงานให้มีรายได้สูงขึ้น ได้รับการปฏิบัติที่เป็นธรรม มีหลักประกันทางสังคมที่มั่นคง รวมทั้งมีความปลอดภัยและอาชีวอนามัยในการทำงานที่ดีตามมาตรฐานสากลทั้งนี้ ที่ผ่านมารัฐบาลได้ดำเนินการในหลายเรื่องเช่น การปรับเพิ่มอัตราค่าจ้างขั้นต่ำในทุกจังหวัด การเพิ่มสิทธิประโยชน์ด้านการประกันสังคม และการปรับปรุงแก้ไขกฎหมายด้านแรงงานให้สอดคล้องกับมาตรฐานสากล ในห้วงสถานการณ์การแพร่ระบาดของโรคติดเชื้อไวรัสโคโรนา 2019 รัฐบาลมีความเป็นห่วงเป็นใยพี่น้องแรงงานทุกประเภท และได้กำหนดมาตรการช่วยเหลือดูแลพี่น้องแรงงานอย่างเต็มที่ ทั้งในส่วนของมาตรการชดเชยการขาดรายได้ การเพิ่มสิทธิประโยชน์ และการจ่ายเงินชดเชยกรณีว่างงานให้แก่ผู้ประกันตน การลดอัตราเงินสมทบกองทุนประกันสังคม การส่งเสริมให้มีแหล่งเงินกู้ดอกเบี้ยต่ำ รวมทั้งการพัฒนา และยกระดับทักษะฝีมือแรงงาน เพื่อให้พี่น้องแรงงานทุกๆ ท่านสามารถผ่านพ้นวิกฤต และพร้อมที่จะเริ่มต้นเดินหน้าต่อไปด้วยกันได้อย่างมั่นคงต่อไปในโอกาสวันแรงงานแห่งชาติ ขออาราธนาคุณพระศรีรัตนตรัยและอำนาจแห่งสรรพสิ่งศักดิ์สิทธิ์ทั้งหลายที่ท่านเคารพนับถือ ตลอดจนพระบารมีแห่งองค์พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ได้โปรดดลบันดาลประทานพรให้พี่น้องแรงงานทุกท่าน พร้อมทั้งครอบครัว มีสุขภาพใจ สุขภาพกายที่แข็งแรงสมบูรณ์ และสัมฤทธิ์ผลในสิ่งที่พึงปรารถนาทุกประการ